Ди къэкIуэнур зыщ
Дызэрыщыгъуазэщи, Адыгэхэм я махуэм пыщIа гуфIэгъуэ Iуэхугъуэхэр ди республикэм и жылагъуэхэм фокIадэм и 20-м щекIуэкIащ. Шэрэдж щIыналъэм хыхьэ Жэмтхьэлэ къуажэми яIэтыну къагъэлъэгъуар а махуэрат.
АрщхьэкIэ, мазэ блэкIам икухэм хуэзэу, ди республикэм и щIыпIэ зыбжанэм уэ къыщехауэ щытащ. А къэхъукъащIэм и Iэужь щIыIэр зылъэIэсахэм, ди жагъуэ зэрыхъунщи, ящыщщ Жэмтхьэлэ къуажэри. Абы къыхэкIыуи, зи гугъу тщIы гуфIэгъуэр жылэдэсхэм ямыгъэIэпхъуэу хъуакъым. Ауэ, итIани, я жыг хадэхэм, къэкIыгъэхэм, нэгъуэщIхэми хэщIыныгъэ ин зэрагъуэтауэ, абыхэм я гур ягъэкIуэдакъым икIи фокIадэм и 28-м, Адыгэ фащэм и махуэм ирырагъэхьэлIэри, махуэшхуэхэр ягъэлъэпIащ.
Журналистхэм абыкIэ нэхъ пасэу хъыбар дагъэщIати, Къэбэрдей-Балъкъэр радиом и лэжьакIуэ, усакIуэ, уэрэдус Вындыжь Мариерэ сэрэ пщэдджыжьым жьыуэ дытехьащ а жылэм дыхуэзышэ гъуэгум.
ЩэнхабзэмкIэ унэм гъунэгъу ды-щыхуэхъум, дэ зэхэтхащ гуфIэгъуэ Iуэхугъуэхэм зэрыщIадзэм щыхьэт техъуэ, гум ехуэбылIэ макъамэ зэщIэжьуухэр.
Махуэшхуэ теплъэ иIэу ягъэщIэрэщIа пщIантIэми абы къедза Iэгъуэблагъэми нэжэгужагъэр зи нэгум къищ къуажэдэсхэмрэ хьэщIэхэмрэ зэхыхьэжауэ гуп-гупурэ щызэхэтт.
Тэлай дэкIри, адыгэ фащэ зыкъизыххэмкIэ зэщыхуэпыкIа, шар плъыфэбэ зэмылIэужьыгъуэхэр зыщхьэщыбыбыкI пщащэ цIыкIухэр махуэшхуэм хуагъэхьэзыра шыгу гъэщIэрэщIам ирагъэтIысхьащ. Абыхэм яужь школакIуэ нэхъ балигъхэр ирагъэуващ. А псоми я пащхьэ щIакIуэ хужь екIур зэубгъуэкIа шу зыкъизы-хыр къихутэри, гупыр пщIантIэм къыдишащ.
Адыгэ хэкур, бзэр, хабзэр хъумэным теухуа къыхуеджэныгъэхэм дежьухэурэ, гупым хэтхэр къуажэм и уэрам нэхъыщхьэм ирикIуэри, щежьа утыкум къихьэжащ.
ШколакIуэ цIыкIухэмрэ абыхэм я гъэсакIуэхэмрэ я пашэу къэзыкIухьа шур къуажэм фIыуэ къыщацIыху, уэрэдыжьхэр зи Iэпэгъу, ахэр гъэзэщIэнымкIэ республикэм щрагъэкIуэкIа зэпеуэхэм япэ увыпIэхэр мызэ-мытIэу къыщызыхьа Гъубжокъуэ Алихъанщ. ГуфIэгъуэ пэкIур къызэIузыхахэм ар яхэтати, махъсымэбжьэр къуажэдэс нэхъыжьыфIхэм чэзууэ яритащ. Мыдрейхэри ягуми, я псэми къабгъэдэкIыу хъуэхъуащ адыгэ лъэпкъыр жылэ махуэ хъуну.
— Мы гуфIэгъуэр къытхудэзыха жэрдэмщIакIуэхэм, унафэщIхэм Тхьэм фIыгъуэ иныр къахуищIэ! Дызэрыщыгъуазэщи, дэ, адыгэхэм, нэщхъеягъуэ куэди дгъэващ, гузэвэгъуи тлъэгъуащ. ЗэрытщIэщи, Къэбэрдей-Балъкъэрым нэгъуэщI лъэпкъхэм къахэкIахэри щопсэу. Абыхэмрэ дэрэ дызэгурыIуэ-дызэдэIуэжу, зым и пщIэр адрейм къыддиIэту дызэхэтыным нэхъыфI щыIэу сэ къысхуэщIэркъым. Махуэшхуэр къыддагъэлъэпIэну ди гъунэгъу балъкъэрхэри нобэ хьэщIэу къызэрытхуэкIуар дэркIэ куэду гуапэщ, — жиIащ къуажэдэс нэхъыжьыфI Дохъушыкъуэ Хьэсанш.
Утыкум къихьащ Шэрэдж райо- ным Зауэмрэ лэжьыгъэмрэ и ветеранхэм я зэгухьэныгъэм и тхьэмадэ Чеченов Георгий.
— Мы махуэр адыгэхэм ядэдгъэлъапIэкIэрэ, дэ къыдогъэлъагъуэ ныбжьэгъугъэ дахэ ди зэхуаку зэрыдэлъри зэкъуэшым хуэдэу дызэрызэкъуэтри. Тхыдэм зы щIыпIэ и дежи къыщыхэщыжыркъым, ди лъэпкъхэм я зэхуаку зэныкъуэкъуныгъэ кIыхь зэгуэрым дэлъауэ. ДыщIызэхуэса махуэр зыхуэфIын псори Тхьэм дищI! — къыхигъэщащ абы.
Дэ гу зэрылъыттамкIэ, ЩэнхабзэмкIэ унэм и гупэм къыщызэхуэсахэм яхэтащ Жэмтхьэлэ къуажэм къыщыхъуауэ нэгъуэщI щIыпIэхэм щыпсэу цIыху цIэрыIуэхэри абыхэм я Iыхьлыхэри, нэгъуэщIхэри.
Псалъэ иратащ Шэрэдж щIыналъэм и щIыпIэ самоуправленэм и советым и тхьэмадэ Казиев Анатолий.
— Илъэс етхуанэ хъуауэ ди республикэм мы гуфIэгъуэр щыдогъэлъапIэ. СызэреплъымкIи, дяпэкIи апхуэдэнущ, уеблэмэ и егъэкIуэкIы- кIэм нэхъри зиубгъунущ, щIэ гуэрхэри къыхыхьэнущ. Дызэрыщыгъуазэщи, адыгэхэмрэ балъкъэрхэмрэ щIыналъэкIэ дызэгъунэгъуу дыкъызэрекIуэкIрэ куэд дыдэ щIащ, щэнхабзэу зетхьэхэми зэщхьу куэд къыхыхьащ. Ди блэкIари зэхуэдэщи, ди къэкIуэнури зыщ. Ар къыумылъытэнкIэ Iэмал иIэ-къым! — къыхигъэбелджылыкIащ Казиевым.
Махуэшхуэм и мыхьэнэр псэкIэ зыхэзыщIэу, ар гъэлъэпIэным жыджэру зи гуащIэ нэхъ хэзылъхьахэм, шэч хэмылъу, ящыщщ Щэнхабзэм-кIэ унэм и директор Уэрэзей Хьэлимэт, хормейстер Къэгъэзэж Залинэ, IуэхущIапIэм и художественнэ унафэщI Бозий Лерэ сымэ. Абыхэм къызэрагъэпэща концерт теплъэгъуэхэм цIыкIухэм щыжаIа усэхэмрэ щагъэзэщIа къафэхэмрэ апхуэдизкIэ щIэщыгъуэт, удэзыхьэхти, гуфIэгъуэм къекIуэлIахэм яхэтауэ къыщIэкIынкъым ахэр зигу иримыхьа, зи псэм дэмыхьа.
Тхыгъэри сурэтхэри КЪУМАХУЭ Аслъэн ейщ.
